b'\n_START_ARTICLE_\nVasilije \xc4\x86ekli\xc4\x87\n_START_PARAGRAPH_\nVasilije \xc4\x86ekli\xc4\x87 (Obrnja kraj Kalinovika, 26. travnja 1924.), hrvatski pedagog i metodi\xc4\x8dar\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en u Obrnji kraj Kalinovika. U Subotici je polazio gimnaziju, a poslije rata u Slavonskom Brodu privatno maturirao. Dvije godine prije zavr\xc5\xa1io je u Beogradu vojno u\xc4\x8dili\xc5\xa1te za veze. Do 1950. bio je djelatni \xc4\x8dasnik JNA. Godine 1955. zaposlio se Radni\xc4\x8dkom sveu\xc4\x8dili\xc5\xa1tu u Zagrebu. U Zagrebu je 1957. diplomirao hrvatski s jugoslavenskim knji\xc5\xbeevnostima na Filozofskom fakultetu. Ve\xc4\x87 1958. radi u Savjetu za prosvjetu i kulturu SR Hrvatske kao prosvjetni savjetnik. Te je godine objavio Primjenu audio-vizuelnih sredstava u nastavi. Godine 1960. zaposlio se u Rijeci na Fakultetu industrijske pedagogije (kasniji Pedago\xc5\xa1ki fakultet) gdje je predavao estetsku kulturu, potom narodnu i bosansko-hercegova\xc4\x8dku knji\xc5\xbeevnost pri jugoslavisti\xc4\x8dkoj grupi. Godine 1961. napisao je u suautorstvu s Darkom \xc5\xbdubrini\xc4\x87em Voditelj obrazovne grupe._NEWLINE_Napisao je priru\xc4\x8dnike i rasprave s podru\xc4\x8dja metodike nastave materinskog jezika i knji\xc5\xbeevnosti u obrazovanju odraslih. Autor pravopisa Osnova pravopisa hrvatskosrpskoga jezika (1961.) i priru\xc4\x8dnika Vje\xc5\xa1tina pisanja (1962.) namijenjenih administrativnim slu\xc5\xbebenicima. Suradnik periodika Obrazovanje radnika, Narodno sveu\xc4\x8dili\xc5\xa1te, zborniku Savremena \xc5\xa1kola, Prilozi Zavoda za kulturu Hrvatske. Pisao prikaze o Kalebu i Kolaru i humoru u hrvatskoj knji\xc5\xbeevnosti. Objavio ih je u Dometima, Istri, Izrazu, Odjeku, Zborniku Pedago\xc5\xa1kog fakulteta u Rijeci i dr._NEWLINE_Doktorirao je u Beogradu 1983. na Filolo\xc5\xa1kom fakultetu na prozi Slavka Kolara odnosno humorom i satirom u njegovim djelima.'